title: 2011/492/UE: Decizia Consiliului din 18 iulie 2011 privind încheierea procedurii de consultare cu Republica Guineea-Bissau în conformitate cu articolul 96 din Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte

text:
               6.8.2011

               RO

               Jurnalul Oficial al Uniunii Europene

               L 203/2

         DECIZIA CONSILIULUI
   din 18 iulie 2011
   privind încheierea procedurii de consultare cu Republica Guineea-Bissau în conformitate cu articolul 96 din Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte
   (2011/492/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1) și revizuit la Ouagadougou, Burkina Faso, la 22 iunie 2010 (2) (denumit în continuare „Acordul de parteneriat ACP-UE”), în special articolul 96,
   având în vedere Acordul intern privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE (3), în special articolul 3,
   având în vedere propunerea Comisiei Europene,
   în acord cu Înaltul Reprezentant al Uniunii pentru afaceri externe și politica de securitate,
   întrucât:

               (1)

               Elementele esențiale ale Acordului de parteneriat ACP-UE prevăzute la articolul 9 au fost încălcate.

               (2)

               În conformitate cu articolul 96 din Acordul de parteneriat ACP-UE, la 29 martie 2011 au început consultări cu Republica Guineea-Bissau, în prezența reprezentanților grupului statelor din Africa, zona Caraibelor și Pacific, inclusiv a Uniunii Africane, a CESAV (Comunitatea Economică a Statelor din Africa de Vest) și a CTLP (Comunitatea Țărilor de Limbă Portugheză), în cadrul cărora reprezentanții guvernului guineobissauan au prezentat propuneri de angajamente satisfăcătoare.

               (3)

               Trebuie, prin urmare, să se ia o decizie privind încheierea consultărilor începute în baza articolului 96 din Acordul de parteneriat ACP-UE și să se adopte măsuri corespunzătoare pentru aplicarea acestor angajamente,

         ADOPTĂ PREZENTA DECIZIE:
   Articolul 1
   Consultările inițiate cu Republica Guineea-Bissau în conformitate cu articolul 96 din Acordul de parteneriat ACP-UE s-au încheiat.
   Articolul 2
   Măsurile menționate în scrisoarea anexată sunt adoptate în calitate de măsuri corespunzătoare în sensul articolului 96 alineatul (2) litera (c) din Acordul de parteneriat ACP-UE.
   Articolul 3
   Prezenta decizie intră în vigoare la data adoptării.
   Aceasta expiră la 19 iulie 2012.
   Decizia se reexaminează periodic, cel puțin o dată la 6 luni, de preferință pe baza unor misiuni de monitorizare desfășurate de Serviciul European de Acțiune Externă, cu participarea Comisei.

      Adoptată la Bruxelles, 18 iulie 2011.

            Pentru Consiliu

            Președintele

         C. ASHTON

      (1)  JO L 317, 15.12.2000, p. 3.

      (2)  JO L 287, 4.11.2010, p. 3.

      (3)  JO L 317, 15.12.2000, p. 376.

      ANEXĂ

         PROIECT DE SCRISOARE
         Domnule Președinte al Republicii,
         Domnule Prim-Ministru,
         Uniunea Europeană consideră că revolta din 1 aprilie 2010 și numirea ulterioară a principalilor săi instigatori în posturi din înalta ierarhie militară constituie o violare deosebit de gravă și evidentă a elementelor prevăzute la articolul 9 din Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (denumit în continuare „Acordul de parteneriat ACP-UE”). Uniunea și-a exprimat de mai multe ori preocuparea privind nerespectarea supremației puterii civile și a principiilor de bună guvernanță democratică în Guineea-Bissau.
         Astfel, în temeiul articolului 96 din Acordul de parteneriat ACP-UE, Uniunea Europeană s-a angajat într-un dialog politic cu guvernul în vederea examinării situației și a posibilelor soluții. La 29 martie 2011, în urma acceptului primit din partea Guvernului Republicii Guineea-Bissau, au fost deschise consultările la Bruxelles.
         În cadrul reuniunii, părțile au discutat despre măsurile necesare pentru asigurarea supremației puterii civile, îmbunătățirea guvernanței democratice, garantarea respectării ordinii constituționale și a statului de drept, precum și combaterea impunității și a criminalității organizate. Pentru pregătirea consultărilor, partea guineobissauană a prezentat un memorandum cu propuneri de rezolvare a problemelor prezentate în scrisoarea de invitație a Uniunii Europene.
         Uniunea Europeană a luat notă de angajamentele asumate de partea guineobissauană în cadrul consultărilor, în special în ceea ce privește:

                     —

                     efectuarea și finalizarea, în deplină independență și în condiții materiale și de securitate corespunzătoare, a anchetelor și a procedurilor judiciare referitoare la asasinatele care au avut loc în lunile martie și iunie 2009;

                     —

                     punerea în aplicare efectivă a reformei în domeniul securității, pe baza strategiei aprobate de parlamentul național și a pachetului legislativ pregătit cu sprijinul misiunii PSAC a Uniunii Europene;

                     —

                     reînnoirea ierarhiei militare, pentru a asigura numirea, în posturile înalte de conducere, a unor persoane neimplicate în acte anticonstituționale, ilegale sau în acte de violență, conform concluziilor și recomandărilor din foaia de parcurs a CESAV pentru reforma în domeniul securității;

                     —

                     aprobarea și facilitarea unei misiuni de experți care să contribuie la reforma în domeniul securității și la asigurarea securității actorilor politici, realizată cu sprijinul CESAV, CTLP și/sau al altor parteneri;

                     —

                     pregătirea, adoptarea și punerea în aplicare efectivă a planurilor naționale operaționale pentru punerea în aplicare a reformei în domeniul securității și pentru combaterea traficului de droguri;

                     —

                     îmbunătățirea gestiunii administrative și financiare a efectivelor civile și militare, precum și a măsurilor de combatere a spălării de bani.

               În concluziile redactate după încheierea consultărilor, Uniunea Europeană i-a invitat pe reprezentanții Republicii Guineea-Bissau să inițieze imediat anchete și proceduri judiciare în ceea ce privește evenimentele din 1 aprilie 2010, pentru a consolida lupta împotriva impunității și pentru a propune un calendar detaliat pentru îndeplinirea angajamentelor menționate mai sus, conform termenelor fixate în foaia de parcurs a CESAV.
         Uniunea Europeană a estimat că angajamentele asumate de partea guineobissauană sunt, în general, încurajatoare. Prin urmare, a hotărât să încheie consultările și să adopte măsuri corespunzătoare, în sensul articolului 96 alineatul (2) litera (c) din Acordul de parteneriat ACP-UE.
         Pentru ca elementele esențiale din Acordul de parteneriat ACP-UE să fie din nou respectate, reluarea treptată a cooperării va respecta următoarele etape, conform anexei I de mai jos (schema angajamentelor):

                     1.

                     În prezent, Uniunea Europeană continuă să finanțeze contracte în curs de execuție și acțiuni cu caracter umanitar, de urgență, acțiuni prin care se acordă sprijin direct populațiilor, acțiuni legate de combaterea criminalității transnaționale și de sprijinire a consolidării democrației. Guineea-Bissau este eligibilă pentru inițiativa ODM a FED. Atribuirea fondurilor pentru proiectele regionale destinate Republicii Guineea-Bissau și pentru alte facilități ale FED (apă, energie etc.), precum și lansarea activităților pregătitoare pentru punerea în aplicare a unor proiecte viitoare, incluisv pregătirea și punerea în aplicare a eventualelor operații ale Băncii Europene de Investiții, vor face obiectul unei analize de la caz la caz.

                     2.

                     Suspendarea proiectelor și a programelor din sectorul-cheie „Prevenirea conflictelor” (cu excepția PROJUST, PARACEM și a plății contribuției la Fondul de pensii RSS al PARSS), din sectorul-cheie „Apă și energie” (proiectul de electrificare a orașului Bissau), dar și din afara sectoarelor-cheie (proiectul de sprijinire a gestionării durabile a transportului rutier și programul de sprijinire a sectorului privat) va fi ridicată imediat ce vor fi îndeplinite următoarele condiții:

                                 (i)

                                 prezentarea unui calendar detaliat privind punerea în aplicare a angajamentelor asumate în ceea ce privește reforma în domeniul securității, în conformitate cu foaia de parcurs a CESAV;

                                 (ii)

                                 finalizarea, adoptarea, promulgarea și publicarea legislației-cadru privind reforma în domeniul securității, pregătite cu sprijinul misiunii PSAC a UE (UE RSS);

                                 (iii)

                                 aprobarea și facilitarea unei misiuni de experți care să contribuie la reforma în domeniul securității și la asigurarea securității actorilor politici, desfășurată cu sprijinul CESAV, CTLP și/sau al altor parteneri; precum și

                                 (iv)

                                 pregătirea, adoptarea și începerea punerii efective în aplicare a planurilor naționale operaționale de reformă în domeniul securității, precum și a combaterii traficului de droguri și a spălării de bani.

                     3.

                     Plata primei contribuții a FED la fondul de pensii pentru pensionarea personalului excedentar în vârstă din domeniul securității (programul PARSS, al 9-lea FED), sub rezerva finanțării efective de către guvern și CESAV, va putea fi efectuată în funcție de:

                                 (i)

                                 efectuarea și finalizarea, în deplină independență și în condiții materiale și de securitate corespunzătoare, a anchetelor și a procedurilor judiciare referitoare la asasinatele care au avut loc în lunile martie și iunie 2009; și

                                 (ii)

                                 îmbunătățirea gestionării administrative și financiare a efectivelor publice, civile și militare din Guineea-Bissau.

                     4.

                     Uniunea Europeană va lua în considerare reluarea acordării de sprijin bugetar, relansarea noului program de sprijinire a sectorului justiției (PROJUST, sectorul-cheie „Prevenirea conflictelor”) și pregătirea unui nou program de sprijinire a reformelor civile și militare (PARACEM, sectorul-cheie „Prevenirea conflictelor”) odată ce vor fi îndeplinite următoarele condiții:

                                 (i)

                                 continuarea punerii efective în aplicare a planurilor naționale operaționale de reformă în domeniul securității, precum și a combaterii traficului de droguri și a spălării de bani;

                                 (ii)

                                 începerea anchetelor și a procedurilor judiciare referitoare la evenimentele din 1 aprilie 2010; precum și

                                 (iii)

                                 reînnoirea ierarhiei militare, asigurând numirea, în posturile înalte de conducere a forțelor armate, a unor persoane neimplicate în acte anticonstituționale, ilegale sau în acte de violență, conform concluziilor și recomandărilor din foaia de parcurs a CESAV pentru reforma din domeniul securității.

               Uniunea Europeană își rezervă dreptul de a modifica aceste măsuri în funcție de evoluția situației politice și de punerea în aplicare a angajamentelor.
         În cadrul procedurii în temeiul articolului 96 din Acordul de parteneriat ACP-UE, Uniunea Europeană va continua să urmărească îndeaproape situația din Guineea-Bissau în cursul unei perioade de monitorizare de 12 de luni. În această perioadă, în conformitate cu articolul 8 din Acordul de parteneriat ACP-UE, se va desfășura un dialog consolidat cu guvernul guineobissauan, pentru ca elementele esențiale din Acordul de parteneriat ACP-UE să fie din nou respectate. Uniunea Europeană va analiza situația în mod regulat; o primă misiune de monitorizare va avea loc, în principiu, în termen de cel mult șase luni.
         În ceea ce privește articolul 8 din Acordul de parteneriat ACP-UE, cele două părți se angajează să întrețină în continuare un dialog politic constant referitor la reformele în domeniul guvernanței politice, judiciare și economice, acordând o atenție deosebită reformei în domeniul securității, combaterii impunității și a fenomenului de criminalitate organizată, în special a traficului de droguri.
         Cu deosebită considerație,

                  Pentru Consiliu

                  Președintele

               C. ASHTON

                  Pentru Comisie

                  Comisar

               A. PIEBALGS

         ANEXA I: SCHEMA ANGAJAMENTELOR

                     Angajamentele partenerilor

                     Angajamentele părții guineobissauene

                     Angajamentele Uniunii Europene

                     SITUAȚIA ACTUALĂ

                     Continuarea finanțării contractelor în curs de execuție și a acțiunilor cu caracter umanitar, de urgență, prin care se acordă sprijin direct populațiilor, legate de combaterea criminalității transnaționale și de sprijinire a consolidării democrației. Înghețarea programelor și a acțiunilor care fac obiectul măsurilor corespunzătoare. Țară eligibilă pentru inițiativa ODM. Atribuirea fondurilor pentru proiectele regionale destinate Republicii Guineea-Bissau și pentru alte facilități ale FED (apă, energie etc.), precum și lansarea activităților pregătitoare pentru punerea în aplicare a unor proiecte viitoare, inclusiv pregătirea și punerea în aplicare a eventualelor operații ale Băncii Europene de Investiții, vor face obiectul unei analize de la caz la caz efectuate de serviciile competente ale Uniunii Europene.

                     Punerea în aplicare a următoarelor angajamente:

                                 —

                                 prezentarea unui calendar detaliat privind punerea în aplicare a angajamentelor asumate în ceea ce privește reforma în domeniul securității, în conformitate cu foaia de parcurs a CESAV

                                 —

                                 finalizarea, adoptarea, promulgarea și publicarea legislației-cadru privind reforma în domeniul securității (RSS) (1), pregătite cu sprijinul misiunii PSAC a UE

                                 —

                                 aprobarea și facilitarea unei misiuni de experți care să contribuie la reforma din domeniul securității și la asigurarea securității actorilor politici, la care să participe CESAV, CTLP și/sau alți parteneri

                                 —

                                 pregătirea, adoptarea și începerea punerii efective în aplicare a planurilor naționale operaționale de reformă în domeniul securității, precum și a combaterii traficului de droguri și a spălării de bani.

                     Reluarea proiectelor și a programelor:

                                 —

                                 sectorul-cheie „Prevenirea conflictelor” (cu excepția PROJUST, PARACEM și a plății contribuției la Fondul de pensii RSS al PARSS)

                                 —

                                 sectorul-cheie „Apă și energie” (proiectul de electrificare a orașului Bissau)

                                 —

                                 alte sectoare, în afara sectoarelor-cheie (proiectul de sprijinire a gestionării durabile a transportului rutier și programul de sprijinire a sectorului privat)

                        (cuantum indicativ anual: 23,2 milioane EUR)

                     Punerea în aplicare a următoarelor angajamente:

                                 —

                                 efectuarea și finalizarea, în deplină independență și în condiții materiale și de securitate corespunzătoare, a anchetelor și a procedurilor judiciare referitoare la asasinatele care au avut loc în lunile martie și iunie 2009

                                 —

                                 îmbunătățirea gestiunii administrative și financiare a efectivelor publice, civile și militare din Guineea-Bissau

                                 —

                                 plata contribuției la fondul de pensii pentru pensionarea personalului excedentar în vârstă de către programul de sprijinire a reformei în domeniul securității – PARSS (sectorul-cheie „Prevenirea conflictelor”), sub rezerva finanțării efective de către guvern și CESAV

                        (cuantum indicativ anual: 3 milioane EUR)

                     Punerea în aplicare a următoarelor angajamente:

                                 —

                                 punerea efectivă în aplicare a planurilor naționale operaționale de reformă în domeniul securității, precum și a combaterii traficului de droguri și a spălării de bani

                                 —

                                 începerea anchetelor și a procedurilor judiciare referitoare la evenimentele din 1 aprilie 2010

                                 —

                                 schimbări în înalta ierarhie militară, asigurând numirea, în posturile înalte de conducere a forțelor armate, a unor persoane neimplicate în acte anticonstituționale, ilegale sau în acte de violență, conform concluziilor și recomandărilor din foaia de parcurs a CESAV pentru reforma din domeniul securității.

                     Reluarea proiectelor și a programelor:

                                 —

                                 de sprijinire a sectorului justiției - PROJUST (sectorul-cheie „Prevenirea conflictelor”)

                                 —

                                 de sprijinire a reformei administrației civile și militare – PARACEM (sectorul-cheie „Prevenirea conflictelor”)

                                 —

                                 de sprijin bugetar

                        (cuantum indicativ anual: 46 milioane EUR)

         (1)  Legislație-cadru a reformei în domeniul securității (listă cu caracter orientativ): Conceptul strategic de apărare națională, Legea organică privind apărarea națională, Legea organică de bază a Organizației Forțelor Armate, Legea organică a Statului Major al Forțelor Armate, Legea organică a armatei terestre, Legea organică a Marinei, Legea organică a Forțelor Aeriene, Legea organică a Ministerului Apărării Naționale, Legea statutului militar (revizuirea Legii nr. 3/99), Legea serviciului militar (revizuirea Legii nr. 4/99), Legea organică a Ministerului de Interne.


title: Decizia Comisiei din 2 noiembrie 2010 de înființare a Forumului european multipartit privind facturarea electronică (e-facturarea)

text:
               3.12.2010

               RO

               Jurnalul Oficial al Uniunii Europene

               C 326/13

         DECIZIA COMISIEI
   din 2 noiembrie 2010
   de înființare a Forumului european multipartit privind facturarea electronică (e-facturarea)
   2010/C 326/07
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Strategia Europa 2020, prezentată de Comisie în comunicarea intitulată „Europa 2020: O strategie europeană pentru o creștere inteligentă, durabilă și favorabilă incluziunii”, descrie o viziune asupra unei economii de piață sociale a Europei pentru secolul XXI, care se bucură din plin de avantajele economice și sociale ale societății digitale.

               (2)

               Una dintre inițiativele emblematice ale strategiei Europa 2020, prezentată în comunicarea Comisiei intitulată „O agendă digitală pentru Europa” (1), conferă un rol principal edificării unei piețe digitale unice prin înlăturarea obstacolelor tehnice și de reglementare care îi împiedică pe cetățeni să profite din plin de avantajele oferite de această piață.

               (3)

               Având în vedere legătura strânsă dintre operațiunile de facturare și de plată, crearea zonei unice de plăți în euro (Single Euro Payments Area – SEPA) oferă o rampă de lansare pentru sistemele europene interoperabile de facturare electronică. De avantajele oferite de aceste sisteme pot profita întreprinderile și furnizorii de servicii financiare, datorită eficienței sporite și automatizării lanțurilor de aprovizionare.

               (4)

               Directiva 2006/112/CE a Consiliului privind sistemul comun al taxei pe valoarea adăugată (2) prevede obligația statelor membre ca, de la 1 ianuarie 2013, să adere la principiul tratamentului egal al facturilor pe hârtie și al celor electronice.

               (5)

               În comunicarea intitulată „Cum poate Europa să profite din plin de avantajele facturării electronice” (3), Comisia propune înființarea unui Forum european multipartit care să o asiste în coordonarea acțiunilor desfășurate la nivelul statelor membre și în identificarea măsurilor care se impun la nivelul Uniunii pentru facilitarea adoptării în masă a facturării electronice.

               (6)

               Este, așadar, necesar să se înființeze un grup de experți în domeniul facturării electronice și să se stabilească sarcinile și structura acestuia.

               (7)

               Principala misiune a grupului va fi să monitorizeze gradul de adoptare a facturării electronice și să contribuie la dezvoltarea acestei piețe în statele membre. El va stabili legături cu forumurile naționale multipartite și va acorda o atenție deosebită aspectelor transfrontaliere ale facturării electronice, observând în ce măsură adoptă acest tip de facturare întreprinderile mici și mijlocii.

               (8)

               Din structura Forumului european multipartit privind facturarea electronică ar trebui să facă parte membri ai forumurilor naționale, dar și reprezentanți ai asociațiilor europene ale utilizatorilor interesați, ai Comitetului European de Standardizare (CEN), ai Băncii Centrale Europene și ai Grupului de lucru „articolul 29” pentru protecția datelor.

               (9)

               Este necesară definirea unor norme privind divulgarea informațiilor de către membrii forumului, fără a aduce atingere normelor Comisiei privind securitatea, prevăzute în anexa la Decizia 2001/844/CE, CECO, Euratom a Comisiei (4).

               (10)

               Datele cu caracter personal trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (5).

               (11)

               Este oportun să se stabilească o perioadă de aplicare pentru prezenta decizie. Comisia va lua în considerare, la momentul potrivit, oportunitatea unei prelungiri,

         DECIDE:
   Articolul 1
   Obiect
   Se înființează Forumul european multipartit privind facturarea electronică (e-facturarea), denumit în cele ce urmează „forumul”.
   Articolul 2
   Misiune
   (1)   Misiunea forumului este:

               (a)

               să asiste Comisia în monitorizarea dezvoltării pieței facturării electronice și a gradului de adoptare a acestui tip de facturare în sectoarele producției și serviciilor din statele membre;

               (b)

               să genereze schimburi de experiență și de bune practici care să faciliteze apariția soluțiilor interoperabile de facturare electronică;

               (c)

               să atragă atenția asupra problemelor întâmpinate, mai ales la nivelul tranzacțiilor transfrontaliere, și să propună soluții adecvate;

               (d)

               să sprijine și să monitorizeze activitățile care conduc la adoptarea unui model de date standard pentru facturile electronice.

         (2)   Pentru îndeplinirea acestor sarcini, forumul va ține cont de rezultatele activităților anterioare, de lucrările și soluțiile existente în domeniul facturării electronice în sectorul public și în cel privat, în special în ceea ce privește mediul juridic, cerințele întreprinderilor și standardele tehnice.
   Articolul 3
   Consultare
   Comisia poate consulta grupul cu privire la orice aspect legat de:

               (a)

               alte inițiative legislative care ar trebui lansate la nivelul Uniunii cu scopul de a îndepărta obstacolele care mai există în calea adoptării facturării electronice;

               (b)

               procesele din cadrul lanțului logistic financiar al întreprinderilor care ar putea facilita introducerea facturării electronice, mai ales în domeniul plăților și al zonei unice de plăți în euro (SEPA);

               (c)

               acțiunile întreprinse la nivel național și european în sprijinul adoptării facturării electronice, mai ales de către întreprinderile mici și mijlocii.

         Articolul 4
   Componență
   Forumul va fi alcătuit din 63 de membri:

               (a)

               doi membri pentru fiecare forum național multipartit;

               (b)

               șase membri din partea asociațiilor europene care reprezintă consumatorii, întreprinderile mici și mijlocii și marile corporații;

               (c)

               câte un reprezentant din partea Comitetului European de Standardizare (CEN), a Băncii Centrale Europene (BCE) și a Grupului de lucru „articolul 29” pentru protecția datelor (6).

         Articolul 5
   Numirea membrilor
   (1)   Comisia va numi membrii forumului conform următoarelor principii:

               1.

               Membrii menționați la articolul 4 litera (a) sunt numiți la propunerea statelor membre. Acești membri sunt numiți ca reprezentanți ai forumurilor naționale multipartite.

               2.

               Membrii menționați la articolul 4 litera (b) sunt numiți pentru a reprezenta organizațiile menționate la articolul 4 litera (b). Serviciile Comisiei vor asigura reprezentarea echilibrată la nivelul acestor grupuri.

               3.

               Reprezentanții menționați la articolul 4 litera (c) sunt numiți pe baza propunerilor prezentate de CEN, BCE și Grupul de lucru „articolul 29” pentru protecția datelor.

         (2)   Membrii sunt numiți pe o perioadă de trei ani.
   (3)   Membrii care nu mai sunt capabili să contribuie efectiv la deliberările grupului, care demisionează sau care nu îndeplinesc condițiile prevăzute la alineatul (1) al prezentului articol sau la articolul 339 din tratat pot fi înlocuiți pe perioada rămasă până la expirarea mandatului lor.
   (4)   Numele membrilor menționați la articolul 4 sunt publicate în registrul grupurilor de experți și alte entități similare ale Comisiei.
   (5)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 6
   Funcționare
   (1)   Forumul este prezidat de către un reprezentant al Comisiei.
   (2)   Reprezentantul Comisiei poate invita ad-hoc experți din afara forumului, având competențe specifice în legătură cu un subiect de pe ordinea de zi, pentru a participa la activitatea acestuia. De asemenea, reprezentantul Comisiei poate acorda statutul de observator unor persoane, unor organizații, astfel cum sunt definite în regula nr. 8 alineatul (3) din regulile orizontale aplicabile grupurilor de experți, precum și unor țări candidate.
   (3)   Membrii forumului, precum și experții și observatorii invitați, trebuie să respecte obligațiile referitoare la secretul profesional prevăzute în tratate și în dispozițiile de punere în aplicare ale acestora, precum și normele în materie de securitate ale Comisiei privind protecția informațiilor clasificate ale UE, prevăzute în anexa la Decizia 2001/844/CE, CECO, Euratom. În cazul nerespectării acestor obligații, Comisia poate lua toate măsurile care se impun.
   (4)   Reuniunile forumului vor avea loc la sediul Comisiei. Comisia va asigura serviciile de secretariat. La reuniunile forumului pot participa și alți funcționari ai Comisiei interesați de lucrările acestuia.
   (5)   Forumul își stabilește, dacă este necesar, regulamentul de procedură pe baza regulamentului standard de procedură adoptat de Comisie.
   (6)   Comisia publică informații relevante despre activitățile desfășurate de forum, fie prin includerea acestora în registru, fie prin intermediul unui link al registrului către un site internet dedicat.
   (7)   La finalul mandatului forumului, Comisia va întocmi un raport privind progresele realizate de acesta. Acest raport se pune la dispoziția publicului.
   Articolul 7
   Cheltuieli aferente reuniunilor
   (1)   Participanții la activitățile forumului nu sunt remunerați pentru serviciile pe care le prestează.
   (2)   Cheltuielile de deplasare și cazare ale participanților la activitățile forumului sunt rambursate de Comisie în conformitate cu dispozițiile în vigoare în cadrul Comisiei.
   (3)   Respectivele cheltuieli sunt rambursate în limitele fondurilor disponibile alocate în cadrul procedurii anuale de alocare a resurselor.
   Articolul 8
   Aplicabilitate
   Prezenta decizie se aplică până la 31 decembrie 2013.

      Adoptată la Bruxelles, 2 noiembrie 2010.

            Pentru Comisie

         Michel BARNIER

            Membru al Comisiei

      (1)  COM(2010) 45.

      (2)  JO L 347, 11.12.2006, p. 1.

      (3)  COM(2010) 712.

      (4)  JO L 317, 3.12.2001, p. 1.

      (5)  JO L 8, 12.1.2001, p. 1.

      (6)  Directiva 95/46/CE, JO L 281, 23.11.1995, p. 31.